Viis näitlejat, nende hulgas noored staarid Marilyn Jurman ja Elina Pähklimägi kannavad ette "Sigareti" saamisloo. Üksteisest fantastiliselt  eristudes - närvilise boheemlasena, kõhetu baleriinina, agressiivse noorukina, kalkuleeriva ärinaisena ja haldjaliku muusana - astuvad nad kordamööda üles kui Robert, jutustades igaüks erineva versiooni sellest, kuidas ja miks see teos sündis. Kord kokutades, siis vihaselt sõrme viibutades ja iga kord relvitukstegeva alastusega. Hinge alastusega, milleks enamus meist pole võimelised.  Ning muidugi teos ise - must, stereokaanega teos, mida katavad kehad, mis kaant pöörates kohta vahetavad. Alasti, valehäbita  kehad, kes tunduvad ütlevat: me oleme siin. Vaadake siia või mujale, see ei muuda midagi tõsiasjas, et me jääme. Jäämegi alasti.